
Gulbenes novada pašvaldības

kiberdrošības politika

	Izdots saskaņā ar Pašvaldību likuma 50.panta pirmo daļu,
 Ministru kabineta 2025. gada 25. jūnija noteikumu Nr. 397 
“Minimālās kiberdrošības prasības” 28.punktu


I. Vispārīgie noteikumi

1. Kiberdrošības politikas (turpmāk – Politika) mērķis ir noteikt principus, kas ievērojami Gulbenes novada pašvaldībā (turpmāk – Pašvaldība) informācijas un saistīto tehnisko resursu drošības nodrošināšanai un kiberdrošības pasākumu organizēšanai, ar nolūku:
1.1. aizsargāt vērtīgus Pašvaldības informācijas resursus;

1.2. aizsargāt Pašvaldības iedzīvotāju, darbinieku un sadarbības partneru informāciju;

1.3. nodrošināt informācijas pieejamību, integritāti un konfidencialitāti;

1.4. pārvaldīt informācijas un komunikācijas tehnoloģiju (turpmāk – IKT) infrastruktūras apdraudējumus;

1.5. identificēt, samazināt kiberincidentus un minimizēt to ietekmi;

1.6. atjaunot informācijas sistēmas (turpmāk – IS) darbību pēc kiberincidenta.

2. Politika nosaka galvenos drošības pamatprincipus IKT infrastruktūrai un definē kārtību informācijas un tehnisko resursu konfidencialitātes, integritātes un pieejamības nodrošināšanai.

3. Politika ir saistoša Pašvaldības domes deputātiem, Pašvaldības darbiniekiem, tās struktūrvienībām un kapitālsabiedrībām, ciktāl tās izmanto Pašvaldības IKT resursus, kā arī citiem Pašvaldībā nodarbinātajiem, kuriem ir nodrošināta piekļuve Pašvaldības informācijas sistēmām vai IKT resursiem, tostarp ārpakalpojumu sniedzējiem.

4. Pašvaldība īsteno publiskās pārvaldes funkcijas un nodrošina iedzīvotājiem pašvaldības pakalpojumus, tostarp dokumentu apriti un lēmumu pieņemšanu, klientu apkalpošanu, sociālo pakalpojumu sniegšanu, izglītības iestāžu pārvaldību, teritorijas plānošanu un būvniecību, finanšu un budžeta pārvaldību, kā arī citus normatīvajos aktos noteiktos uzdevumus.
5. Politikā lietoti šādi termini:
5.1. Lietotājs – Pašvaldības deputāts, darbinieks, nodarbinātais vai ārpakalpojuma sniedzējs, kuram ir piešķirtas tiesības piekļūt Pašvaldības informācijas resursiem vai informācijas sistēmām;

5.2. Kiberdrošības pārvaldnieks – Pašvaldības nozīmēta atbildīgā persona, kas organizē un pārrauga kiberdrošības pasākumu īstenošanu;

5.3. IKT – informācijas un komunikācijas tehnoloģijas;

5.4. IKT personāls – Pašvaldības Informācijas tehnoloģiju kompetences centra darbinieki;

5.5. IKT resursi - tīklu un informācijas sistēmu sastāvdaļa. IKT resursu kopums ietver tehniskos resursus un informācijas resursus, kā arī fizisko infrastruktūru, kurā uztur minētos resursus. IKT resursu kopums veido IKT infrastruktūru;

5.6. Tehniskais resurss – IKT infrastruktūras aparatūras un tehniskie elementi (tīkli, serveri, darbstacijas, datu nesēji u.c.);

5.7. Informācijas resurss – elektroniski apstrādājama informācija/dati neatkarīgi no formas un glabāšanas vides;

5.8. Kiberincidents – notikums, kas apdraud apstrādātus datus vai tādu pakalpojumu pieejamību, autentiskumu, integritāti vai konfidencialitāti, kurus piedāvā tīklu un informācijas sistēmas vai kuri pieejami ar tīklu un informācijas sistēmu starpniecību;

5.9. Informācijas sistēma (IS)  – organizēta sistēma informācijas resursu elektroniskai apstrādei, glabāšanai un izmantošanai;

6. Kiberdrošības pārvaldnieks atbild par Politikas īstenošanu, uzraudzību un ar to saistīto dokumentu ievērošanu tostarp:
6.1. informācijas sistēmas lietošanas noteikumiem;
6.2. informācijas sistēmas drošības noteikumiem;
6.3. kiberrisku pārvaldības un IKT darbības nepārtrauktības plānu.
7. Pašvaldība kiberdrošības pārvaldībā ievēro riskos balstītu pieeju, minimālo piekļuves tiesību principu, pienākumu nošķiršanu, preventīvu drošības pasākumu ieviešanu, drošības pasākumu efektivitātes regulāru izvērtēšanu, kā arī nodrošina korektīvo pasākumu īstenošanu pēc kiberdrošības incidentiem.
8. Pašvaldība nodrošina, ka kiberdrošības pasākumi ir samērīgi ar identificēto risku līmeni un Pašvaldības funkciju nozīmīgumu, ņemot vērā informācijas sistēmu drošības klases un sniegto pakalpojumu kritiskumu.

9. Nozīmīgākie kiberapdraudējumi, kas var ietekmēt Pašvaldības pamatdarbību, spēju sniegt vai saņemt pakalpojumus:

9. Ļaunprātīga programmatūra (malware) – programmatūra, kas var bojāt vai iznīcināt datus, kā arī traucēt sistēmu darbību;

9. Izspiedējprogrammatūra (ransomware) – programmatūra, kas šifrē datus un pieprasa izpirkuma maksu par to atšifrēšanu;

9. Datu noplūde – neautorizēta piekļuve un datu izpaušana, kas var radīt privātuma un drošības riskus;

9. Pikšķerēšana (phishing) – krāpnieciskas e-pasta vai ziņojumu kampaņas, kas mēģina iegūt ierobežotas pieejamības informāciju, piemēram, lietotājvārdus, paroles un finanšu datus;

9. Atteices uzbrukumi (DoS/DDoS) – uzbrukumi, kas pārpludina tīklu vai serveri ar pieprasījumiem, padarot pakalpojumus nepieejamus;

9. Iekšējie draudi – Lietotāju darbības vai bezdarbības rezultātā radītie riski, tai skaitā, neapzināta vai apzināta drošības noteikumu neievērošana; 

9. Sociālā inženierija - manipulācijas metodes, kas izmanto cilvēku psiholoģiju, lai iegūtu ierobežotas piekļuves informāciju vai panāktu noteiktu rīcību (piemēram, piešķirt piekļuvi savam datoram).

10. Pašvaldībā tiek veikta kiberrisku, kiberapdraudējumu un IKT darbības nepārtrauktības pārvaldība Pašvaldības mērķu sasniegšanai būtiskajām IS, lai nodrošinātu IKT infrastruktūras noturību un funkciju pieejamību, kā arī savlaicīgu atjaunošanu kiberincidenta gadījumos.
11. Politika ir izstrādāta un tiek īstenota saskaņā ar Pašvaldībai saistošajām kiberdrošības prasībām:

11.1. Nacionālo kiberdrošības likumu;

11.2. Ministru kabineta 2025. gada 25. jūnija noteikumiem Nr. 397 “Minimālās kiberdrošības prasības”;

11.3. Valsts informācijas sistēmu likumu;

11.4. Fizisko personu datu apstrādes likumu un Regulu (ES) 2016/679 (GDPR);

11.5. citiem Pašvaldībai saistošiem normatīvajiem aktiem un līgumiem ar ārpakalpojumu sniedzējiem.

12. Pašvaldībā ir izstrādāts iekšējais normatīvais akts “IS lietošanas noteikumi”, kas apraksta IKT infrastruktūras drošas lietošanas pamatprincipus un Lietotāju rīcību darbā ar Pašvaldības informācijas un tehniskajiem resursiem.

13. Pašvaldības IKT resursi galvenokārt tiek izmantoti Pašvaldības telpās, izņemot gadījumus, kad darba pienākumu izpilde veicama ārpus Pašvaldības telpām vai kad Pašvaldība devusi atļauju IS resursiem piekļūt, izmantojot drošu attālināto pieslēgumu (VPN).

II. Kiberdrošības pārvaldības struktūra

14. Pašvaldības kiberdrošības pārvaldībā ir iesaistītas šādas puses:
14.1. Pašvaldības izpilddirektors;
14.2. Kiberdrošības pārvaldnieks;
14.3. Tehniskā resursa turētājs.
14.4. Informācijas resursa turētājs;
14.5. IKT personāls;
14.6. Lietotāji.

15. Pašvaldības izpilddirektors ir atbildīgs par Politikas īstenošanu, t.sk., atbildīgs par kiberdrošības pārvaldības nodrošināšanu, atbildības un kontroles noteikšanu, un adekvātu resursu piešķiršanu kiberdrošības organizācijas pilnvērtīgai funkcionēšanai, kā arī, nodrošina, ka 16. punktā minētajiem darbiniekiem ir nepieciešamās zināšanas, lai realizētu efektīvu kiberapdraudējuma novēršanu, kiberincidentu risināšanu un kiberuzbrukumu seku novēršanu.

16. Pašvaldības izpilddirektors nosaka atbildīgās personas par:
16.1. kiberdrošības pasākumu īstenošanu un pārraudzību Pašvaldībā;
16.2. kiberrisku pārvaldības un IKT darbības nepārtrauktības plāna izstrādi, pārskatīšanu un aktualizēšanu, kā arī par plānā ietverto pasākumu īstenošanu.

17. Kiberdrošības pārvaldniekam ir šādi pienākumi:
17.1. Pašvaldības IKT infrastruktūras drošības pasākumu organizēšana;
17.2. Ne retāk kā reizi gadā veikt IKT drošības pārbaudi, lai identificētu drošības trūkumus un pilnveidošanas iespējas, un pārliecinātos, ka tiek ievērotas Politikas un citu ar kiberdrošību saistošo iekšējo normatīvo aktu prasības, un atbilstoši tās rezultātiem organizēt konstatēto trūkumu novēršanu;
17.3. Nodrošināt kiberrisku pārvaldības un IKT darbības nepārtrauktības plāna izpildes kontroli;
17.4. Vismaz reizi gadā apmeklēt kiberincidentu novēršanas institūcijas organizētu apmācību kiberdrošības jautājumos;
17.5. Nodrošināt, ka ne retāk kā reizi gadā tiek veiktas Pašvaldības darbinieku instruktāžas par Pašvaldības aktuālajiem kiberriskiem un kiberdrošību;
17.6. Nodrošināt sadarbību ar kompetentajām institūcijām un ārpakalpojumu sniedzējiem kiberdrošības jautājumos;

17.7. Izstrādāt, pārskatīt un aktualizēt Politiku un citus ar kiberdrošību saistošos iekšējos normatīvos aktus;
17.8. Sniegt atbalstu un konsultācijas lietotājiem kiberdrošības jautājumos;
17.9. Uzturēt kiberincidentu žurnālu, risināt kiberincidentus un veikt ziņošanu atbilstoši Ministru kabineta 2025. gada 25. jūnija noteikumiem Nr. 397 “Minimālās kiberdrošības prasības”;
17.10. Sniegt atbalstu IS atjaunošanas procesā, ja tehniskie resursi ir bojāti vai IS darbība ir traucēta vai neiespējama.

18. Kiberdrošības pārvaldniekam ir šādas tiesības:
18.1. Bloķēt Lietotāja kontu (vai saistītus Lietotāju kontus) vai atcelt piešķirtās piekļuves tiesības, ja tas ir nepieciešams drošības apsvērumu dēļ, piemēram, kiberincidenta gadījumā vai ja radušās aizdomas par kiberincidentu;
18.2. Nepieciešamības gadījumā pārbaudīt Lietotāju kontus un tiem piešķirtās piekļuves tiesības;
18.3. Pārbaudīt un analizēt auditācijas pierakstu ierakstus par Lietotāju veiktajām darbībām;
18.4. Pārbaudīt Lietotāju zināšanas par IS lietošanas noteikumiem;
18.5. Organizēt papildu apmācības, lai pilnveidotu Lietotāju zināšanas.

19. Pašvaldība piemēro IS (tās informācijas un tehnisko resursu) piederības principu, kas nosaka, ka jebkurai IS tiek noteikta atbildīgā persona – turētājs:
19.1. Informācijas resursa turētājs – nosaka visām IS, gan tām, kas atrodas Pašvaldības īpašumā vai valdījumā, gan lietošanā.
19.2. Tehniskā resursa turētājs – nosaka tikai tām IS, kas atrodas Pašvaldības īpašumā vai valdījumā.

20. Tehniskā resursa turētājam ir šādi pienākumi:
20.1. Nodrošināt tehnisko resursu pieejamību un funkcionēšanu;
20.2. Plānot un koordinēt tehnisko resursu iegādi, uzstādīšanu un uzturēšanu;
20.3. Nodrošināt, ka tehniskie resursi ir aizsargāti pret fiziskajiem apdraudējumiem;
20.4. Reaģēt uz tehnisko resursu darbības traucējumiem un nodrošināt to risināšanu;
20.5. Piedalīties kiberrisku pārvaldības procesā.

21. Informācijas resursa turētājam ir šādi pienākumi: 
21.1. Atbildēt par pieejas kontroles pārvaldību un piešķiršanu konkrēta informācijas resursam;
21.2. Uzturēt nepieciešamo informācijas resursu apstrādes dokumentāciju;
21.3. Piedalīties kiberrisku pārvaldības procesā.

22. IKT personāla pienākumi:
22.1. Nodrošināt tehnisko resursu fiziskās un loģiskās aizsardzības prasību izpildi atbilstoši Politikai, iekšējiem noteikumiem; 
22.2. Nodrošināt IKT resursu pārvaldību un uzskaiti, tai skaitā, informācijas un tehnisko resursu turētāju reģistrēšanu;
22.3. Informēt kiberdrošības pārvaldnieku par identificētiem jauniem kiberapdraudējumiem, kiberriskiem un piedalīties to pārvaldības procesā;
22.4. Nodrošināt IS atjaunošanas procedūras izveidošanu un veikt IS darbības atjaunošanu, ja IS darbība ir traucēta;
22.5. Veikt uzraudzību un preventīvus pasākumus, lai nodrošinātu ilgtspējīgu, Politikas un normatīvo aktu prasībām atbilstošu IKT infrastruktūras darbību;
22.6. Veikt citus pienākumus atbilstoši amata pienākumiem.

23. Lietotājam ir pienākums:
23.1. iepazīties, izprast un ievērot Politikas un citu saistīto kiberdrošības dokumentu un IS lietošanas noteikumu nosacījumus, un rūpēties par informācijas resursu konfidencialitātes, pieejamības un integritātes saglabāšanu Pašvaldībā;
23.2. apmeklēt Pašvaldības organizētās apmācības kiberdrošības jomā;
23.3. nodrošināt IS autentifikācijas datu (lietotājvārda, paroles, identifikācijas līdzekļu u.c.) konfidencialitāti un nepieļaut to nodošanu trešajām personām;
23.4. apstrādāt informāciju un datus tikai savu darba pienākumu ietvaros un atbilstoši piešķirtajām piekļuves tiesībām, ievērojot informācijas klasifikācijas prasības un personas datu aizsardzības noteikumus;
23.5. nekavējoties ziņot par konstatētiem vai iespējamiem kiberdrošības incidentiem, tai skaitā par aizdomīgiem elektroniskajiem ziņojumiem, ļaunprogrammatūras pazīmēm, datu noplūdes riskiem, informācijas sistēmu darbības traucējumiem.

III.  IKT resursu pārvaldība un loģiskā drošība

24. Pašvaldības datortīklu, serveru un to saistīto iekārtu uzturēšanu un administrēšanu, kā arī Pašvaldības datoru uzstādīšanu un administrēšanu veic IKT personāls atbilstoši “IS drošības noteikumiem”.
25. Darba pienākumu veikšanai nepieciešamā programmatūra tiek uzstādīta un sagatavota Lietotājam izsniedzot darbstaciju. Ja darba pienākumu veikšanai nepieciešama papildus programmatūra, tad tās pieprasīšana un ieviešana noteikta dokumentā “IS drošības noteikumos”.
26. Lai nodrošinātu drošu identitātes apstiprināšanu, daudzfaktoru autentifikācijas risinājumi izmantojami darba mobilajā ierīcē, privātajā mobilajā ierīcē vai citā Pašvaldības noteiktā drošā autentifikācijas risinājumā.
27. Pārvietojamo datu nesēju (zibatmiņu, ārējo cieto disku u.c.) izmantošana ir atļauta, ja tā izmantošanu nosaka tiešie darba pienākumi.
28. Kiberrisku pārvaldības ietvaros tiek realizēti IKT resursu fiziskās un loģiskās aizsardzības pasākumi, lai aizsargātu no nevēlamiem apkārtējās vides (ugunsgrēks, plūdi, temperatūras svārstības u.c.), tehniskajiem (neatbilstoša elektroenerģijas padeve u.c.) un cilvēku (tīši vai netīši bojājumi, tai skaitā, kiberuzbrukumi, zādzība u.c.) faktoriem.

29. Minimālie fiziskās un loģiskās drošības principi, kontroles un aizsardzības pasākumi, kas realizējami Pašvaldības IKT resursiem, aprakstīti “IS drošības noteikumos”.

30. Lietotāja rīcību kiberincidenta gadījumā nosaka “IS lietošanas noteikumi”.
31. IKT personāla rīcība un kiberincidentu pārvaldības kartība noteikta “Kiberrisku pārvaldības un IKT darbības nepārtrauktības plānā”.

32. Pašvaldības IS tiek veidoti, uzglabāti, pārskatīti un uzraudzīti tīkla un IS auditācijas pieraksti par notikumiem un Lietotāju darbībām IS. Auditācijas pierakstu pārvaldības kārtība noteikta dokumentā “IS drošības noteikumi”

33. Savstarpējie loģiskie slēgumi starp tīkla iekārtām, serveriem, darbstacijām un citām iekārtām tiek veidoti ievērojot drošības principu “atļaut tikai nepieciešamo, liegt visu pārējo” un Pašvaldības iekšējos normatīvos aktus.

IV. Fiziskās drošības pamatprincipi tehniskajiem resursiem

34. Stacionārās darbstacijas izvieto aizslēdzamās telpās vai telpās ar kontrolētu piekļuvi. Pārvietojamām darbstacijām jānodrošina aizsardzība pret neatļautu fizisku piekļuvi neatkarīgi no to izmantošanas vietas.
35. Lietotājs ir atbildīgs par sev piešķirtās datortehnikas fizisko drošību, saglabāšanu un aizsardzību pret bojājumiem, nozaudēšanu vai neatļautu piekļuvi.

36. Par Pašvaldības serveru un tīkla iekārtu fizisko drošību atbild Gulbenes novada Centrālās pārvaldes Informācijas tehnoloģiju kompetences centrs.

37. Pašvaldības IS uzturēšanai izmantotos tehniskos resursus izvieto tehniskajās telpās, kas atbilst normatīvajiem aktiem par tehnisko telpu drošību vai Pašvaldības prasībām attiecībā uz to fizisko drošību ievērojot IS drošības noteikumos aprakstītajam.
V. Kiberdrošības prasības IKT ārpakalpojumiem

38. Par ārpakalpojumu sniedzējiem šīs Politikas izpratnē uzskatāmas juridiskas vai fiziskas personas, kuras Pašvaldības uzdevumā nodrošina informācijas sistēmu, lietojumprogrammu, datortīklu, infrastruktūras, mākoņpakalpojumu, datu apstrādes vai citu ar IKT saistītu pakalpojumu sniegšanu.

39. Pašvaldība nodrošina, ka ar ārpakalpojumu sniedzējiem noslēgtajos līgumos, vienošanās vai iepirkumu dokumentācijā tiek noteiktas kiberdrošības prasības, kas ir aprakstītas Pašvaldības iekšējos noteikumos “Kiberdrošības prasības ārpakalpojumu sniedzējiem”.
VI. Revīzija un atbilstība normatīvajiem aktiem

40. Pašvaldība reizi trijos gados veic pašvērtējumu par savu atbilstību Nacionālā kiberdrošības likumam un Ministru kabineta 2025. gada 25. jūnija noteikumiem Nr. 397 “Minimālās kiberdrošības prasības”. Pašvērtējuma ziņojumu sagatavo kiberdrošības pārvaldnieks un līdz attiecīgā kalendārā gada 1. oktobrim iesniedz atbildīgajai iestādei. Pašvērtējuma ziņojuma sagatavošanā ievēro normatīvo aktu prasības attiecībā uz ziņojuma saturu un formu.

41. Par sadarbību, atbalsta sniegšanas un saziņas organizēšanu ar atbildīgajām iestādēm kiberdrošības pārvaldības un Nacionālā kiberdrošības likuma ietvaros veiktajām aktivitātēm atbildīgs ir kiberdrošības pārvaldnieks.

VII. Noslēguma jautājumi
42. Kiberdrošības pārvaldnieks sadarbībā ar Gulbenes novada Centrālās pārvaldes Informācijas tehnoloģiju kompetences centru izstrādā, uztur un regulāri, bet ne retāk kā reizi trijos gados pārskata un nepieciešamības gadījumā aktualizē šo Politiku.

43. Politika tiek apstiprināta Pašvaldības noteiktajā kārtībā Gulbenes novada pašvaldības domes sēdē. Tās pieejamība tiek nodrošināta visiem Pašvaldības domes deputātiem un Pašvaldības darbiniekiem elektroniskā formā.

44. Ar šo Politikas spēkā stāšanos spēku zaudē 2019. gada 18. jūnijā apstiprinātā Gulbenes novada pašvaldības Informācijas sistēmas drošības politika Nr. GND/IEK/2019/3.
45. Šī Politika stājas spēkā 2026. gada 1. septembrī.

Gulbenes novada pašvaldības domes priekšsēdētājs 
N.Mazūrs

